Š. Zelník, poslanec: (2001-12-17):
J. Migaš, predseda NR SR: Ďalej v rozprave vystúpi pani poslankyňa Rusnáková a po nej pán poslanec Ferkó. E. Rusnáková, poslankyňa: Vážený pán predseda, vážené kolegyne, kolegovia, dovoľte mi len veľmi stručné vystúpenie, ktoré sa bude týkať objemu správneho fondu pre rok 2002. Teda je to len veľmi úzky okruh môjho záujmu. Dovolím si ho podložiť istou analýzou a odporúčaním na záver môjho vystúpenia. Objem správneho fondu pre rok 2002 predpokladá čiastku 1,432 408 mld., čo je 3,5 % z príjmov bežného roka pri náraste o 33,1 % oproti očakávanej skutočnosti roku 2001 a až o 73,2 % oproti skutočnosti roka 2002. Vzhľadom na uvedené je potrebné súhlasiť so stanoviskom Ministerstva financií Slovenskej republiky, že vzhľadom na vysoký nárast je zdôvodnenie výdavkov nedostatočné. Investičné náklady pre rok 2002 sú rozpočtované v objeme 336,183 mil. korún, čiže 23,5 % z celkového objemu správneho fondu. Prevádzkové náklady sa predpokladajú v objeme 902,033 mil. korún, t. j., 63 % z celkového objemu správneho fondu. V porovnaní s očakávanou skutočnosťou roka 2001 objem investičných nákladov predpokladá pre rok 2002 nárast o 12 % a nárast prevádzkových nákladov o 16,3 %. Objem mzdových prostriedkov by mal v roku 2002 predstavovať 45,2 % z celkového objemu prevádzkových nákladov. Oproti očakávanej skutočnosti roku 2001 objem mzdových prostriedkov počíta v roku 2002 s nárastom až o 11,9 % pri náraste priemerného počtu zamestnancov o 5,2 % čiže 97 osôb. Priemerná mesačná mzda na jedného zamestnanca by mala v roku 2002 predstavovať čiastku 17 336 korún pri náraste oproti očakávanej skutočnosti roka 2001 o 6,3 % čiže o 1 032 korún. Vzhľadom na to, že sú dosť vážne výhrady k uvedeným nákladom správneho fondu nielen zo strany ministerstva financií, ale aj zo strany verejnosti, ktorá veľmi citlivo vníma niektoré nové investície, hovorovo povedané, odzrkadľujúce sa v honosných budovách niektorých pobočiek zdravotných poisťovní, a vo verejnosti sa naozaj vážne diskutuje o tom, či táto výška správneho fondu nie je príliš vysoká na to, aby sa pokračovalo v takýchto investičných prostriedkoch a v takýchto investíciách, a vzhľadom na uvedené analýzy, ktoré som prečítala v rámci rozpočtu správneho fondu, odporúčam ministrovi zdravotníctva, ale aj samotným poslancom vo výbore pre zdravotníctvo, či by nebolo vhodné iniciovať novelu zákona, na základe ktorej by sa znížil objem financií správneho fondu na rok 2002. Ďakujem pekne. J. Migaš, predseda NR SR: Pán poslanec Ferkó ako posledný. B. Ferkó, poslanec: Ďakujem, pán predseda. Vážené dámy, vážení páni, vzhľadom na to, že došlo ku kurióznej situácii v gestorskom výbore, dovoľte, aby som predniesol návrh na uznesenie, aby Všeobecná zdravotná poisťovňa na budúci rok mohla fungovať a podpisovať zmluvy so zdravotníckymi zariadeniami. J. Migaš, predseda NR SR: Pán poslanec, počkajte chvíľu, ale vy vystupujete normálne v rozprave. Potom ja uzavriem rozpravu. B. Ferkó, poslanec: Ja chcem predniesť návrh na uznesenie. Prepáčte, pán predseda. J. Migaš, predseda NR SR: Aha, návrh na uznesenie. Len vy to beriete ako spravodajca vystupovanie. B. Ferkó, poslanec: Nie, nie, nie, nie. Ja chcem predniesť návrh, lebo sme v gestorskom výbore neprijali poistný rozpočet ani sme nemohli prijať spoločnú správu. Preto prednesiem návrh na uznesenie, aby Všeobecná zdravotná poisťovňa mohla fungovať na budúci rok. Takže pristúpim k návrhom na uznesenie. Tieto návrhy boli prijaté aj v gestorskom výbore. „Po prvé, Národná rada Slovenskej republiky a) konštatuje, že návrh poistného rozpočtu Všeobecnej zdravotnej poisťovne na rok 2002 bol predložený v súlade s § 49 ods. 3 zákona Národnej rady Slovenskej republiky č. 273/1994 Z. z. v znení neskorších predpisov a dopracovaný v súlade so schváleným zákonom o štátnom rozpočte Slovenskej republiky na rok 2002, b) schvaľuje poistný rozpočet Všeobecnej zdravotnej poisťovne na rok 2002 s tým, že predpokladaná tvorba fondov celkom a použitia fondov sú rozpočtované nasledovne: tvorba fondov celkom 37,864 197 mld. Sk, použitia fondov 37,864 197 mld. Sk, v tom a) základný fond zdravotného poistenia 35,650 09 mld. Sk, b) rezervný fond 154,9 mil. Sk, c) účelový fond 613,298 mil. Sk, d) správny fond 1,445 909 mld. Sk.“ „Po druhé, Národná rada Slovenskej republiky žiada ministerku financií, aby mesačne informovala Výbor Národnej rady Slovenskej republiky pre zdravotníctvo o tranžiach zo spotrebnej dane z tabaku a tabakových výrobkov, ktoré idú mesačne do zdravotníctva na onkologické a kardiovaskulárne programy, po druhé, ukladá Správnej rade Všeobecnej zdravotnej poisťovne, aby 10 mil. Sk zo správneho fondu vyčlenila na vypracovanie vlastnej koncepcie liekovej politiky.“ Ďakujem, pán predseda, to boli moje pozmeňujúce návrhy a žiadam Národnú radu o podporu. Ďakujem pekne. J. Migaš, predseda NR SR: Ďakujem pekne, pán poslanec. Chce k rozprave zaujať stanovisko predseda Správnej rady? Chcete vystúpiť v rozprave? Nie. Chce sa k rozprave vyjadriť spravodajca? Nech sa páči, pán spravodajca. B. Ferkó, poslanec: Ďakujem, pán predseda. V rozprave vystúpili štyria páni poslanci. Ja by som chcel len jednou vetou upozorniť pani poslankyňu Rusnákovú, že pri schvaľovaní, lebo mala staré údaje ešte, štátneho rozpočtu bolo prijaté navýšenie, hoci nepatrné navýšenie odvodov do zdravotných poisťovní, to znamená, že tie údaje, ktoré čítala, ktoré sa týkajú správneho fondu, nezakladajú sa na pravde, lebo vlastne tam došlo k nepatrnému navýšeniu, to znamená, že správny fond teraz predstavuje pre Všeobecnú zdravotnú poisťovňu 1,445 909 mld., nepatrné navýšenie. Ale chcel som upresniť tieto údaje, že vlastne pri schvaľovaní sme tu navyšovali. Ďakujem pekne. J. Migaš, predseda NR SR: Panie poslankyne, páni poslanci, spravodajca predniesol uznesenie v rozprave, zaujal stanovisko a o tomto uznesení budeme hlasovať neskôr. Teraz pristúpime k ďalším bodom rokovania. Ďakujem pánu predsedovi Správnej rady pánovi Demešovi. návrh poistného rozpočtu Spoločnej zdravotnej poisťovne na rok 2002 . Návrh poistného rozpočtu Spoločnej zdravotnej poisťovne vám bol rozdaný ako tlač 1216, nové znenie a informáciu výborov ste dostali ako tlač 1216a, ktorej súčasťou je návrh uznesenia Národnej rady. Návrh rozpočtu uvedie predseda Správnej rady Spoločnej zdravotnej poisťovne pán Rudolf Martančík. Nech sa páči, pán predseda, máte slovo. R. Martančík, predseda Správnej rady Spoločnej zdravotnej poisťovne: Dámy a páni, dobrý deň. Vážený pán predseda, vážené panie poslankyne, vážení páni poslanci, Spoločná zdravotná poisťovňa predkladá podľa zákona o Spoločnej zdravotnej poisťovni návrh poistného rozpočtu na rok 2002. Rozpočet poisťovne bol konštruovaný ako bilančne vyrovnaný. Pri jeho tvorbe bol dôraz položený na reálnosť príjmovej stránky rozpočtu so zohľadnením podrobnej kvantifikácie nákladov na jednotlivé druhy poskytovanej zdravotnej starostlivosti. V tejto súvislosti vnímame predložený poistný rozpočet do určitej miery ako nereálny, a to v tom zmysle, že nie je v ňom možné vyjadriť skutočný úmysel hospodárenia s verejnými zdrojmi zdravotnej poisťovne a vyjadrenia jej zdravotno-politickej orientácie, nanajvýš že je možné jeho prostredníctvom len hľadať metódy účelného a efektívneho rozdelenia dosiahnutých zdrojov, samozrejme, pri uvedomovaní si ich nedostatočnosti. Pri jeho zostavovaní sa vychádzalo predovšetkým zo zákona o zdravotnom poistení, zákona o Spoločnej zdravotnej poisťovni, zákona o Liečebnom poriadku a návrhu zákona o štátnom rozpočte na rok 2002. V príjmovej stránke poistného rozpočtu poisťovňa kalkuluje so 100-percentnou platbou bežného poistného zo strany Železníc Slovenskej republiky, čím sa očakáva úspešnosť výberu poistného v roku 2002 na úrovni 98,34 %, čo v korunovom vyjadrení predstavuje takmer 8 mld. Sk oproti očakávaným 7,5 mld. v roku 2001. Vyšší výber poistného v roku 2002 predpokladá vyšší počet ekonomicky aktívnych poistencov. Na druhej strane však bude pokračovať prepad častí ekonomických aktívnych poistencov do sociálnej siete. Výdavková stránka poistného rozpočtu je konštruovaná na cieľovú sumu 5,8 mld. Sk, z toho na základnú zdravotnú starostlivosť len 4,9 mld. Sk, a to z dôvodu, že Spoločná zdravotná poisťovňa je neúmerne v rámci solidarity zaviazaná odvádzaním svojich zdrojov do povinného prerozdeľovania poistného. V rámci tejto solidarity poisťovňa prispeje do zdrojov ostatných zdravotných poisťovní sumou takmer 2,2 mld. Sk, čo je takmer 27 % jej príjmov poistného. Výdavky poisťovne sú orientované do rozhodujúcich prvkov systému poskytovania zdravotnej starostlivosti, ktorými predovšetkým sú ústavná zdravotná starostlivosť, primárna a špecializovaná ambulantná starostlivosť, výdavky na liečivá a zdravotnícke pomôcky. Ako už bolo uvedené, tieto výdavky v žiadnom prípade nepokryjú reálne potreby jednotlivých typov poskytovateľov zdravotnej starostlivosti, čím aj v roku 2002 bude dochádzať k nárastu prepadu medzi potrebami a reálnymi zdrojmi ich financovania. Tento prepad bude ešte umocnený prijatím nového cenového opatrenia v tých navrhovaných cenách, ako sú dnes predkladané zdravotným poisťovniam. Správna rada Spoločnej zdravotnej poisťovne prerokovala a odsúhlasila návrh poistného rozpočtu Spoločnej zdravotnej poisťovne na rok 2002 a žiada Národnú radu Slovenskej republiky o jeho prerokovanie. V závere mi dovoľte popriať vám krásne Vianoce, veľa zdravia, šťastný nový rok. Ďakujem. J. Migaš, predseda NR SR: Pán predseda, ďakujem pekne za uvedenie návrhu aj za vinš k Vianociam. Nech sa páči, zaujmite miesto určené pre navrhovateľov. Teraz dávam slovo poverenej členke Výboru Národnej rady pre zdravotníctvo poslankyni Anne Záborskej, aby podala správu o prerokovaní návrhu vo výboroch Národnej rady. Nech sa páči.